b'\n_START_ARTICLE_\nOligomeer\n_START_PARAGRAPH_\nKeemias on oligomeer piiratud arvust monomeeri (M) elementaarl\xc3\xbclidest koosnev molekul. Teisiti v\xc3\xb5ib \xc3\xb6elda, et oligomeer on madala pol\xc3\xbcmerisatsiooniastmega molekul, n\xc3\xa4iteks H(-M)\xe2\x82\x99-CH=CH\xe2\x82\x82, kus n = ...10...100..., ja molekulmass piirkonnas ...500...5000.... Kui elementaarl\xc3\xbclide arvu n kasvades molekuli keemilised omadused enam ei muutu, siis on tegu juba pol\xc3\xbcmeeriga. Kindla elementaarl\xc3\xbclide arvuga molekule nimetatakse vastavalt l\xc3\xbclide arvule, n\xc3\xa4iteks tetrameer (n=4) v\xc3\xb5i heksameer (n=6)._NEWLINE_Oligomeere kasutatakse \xc3\xb5lidena, plastifikaatoritena, prepol\xc3\xbcmeeridena erinevate kopol\xc3\xbcmeeride saamiseks jm. Saadakse oligomeere kas eraldades vastava fraktsiooni toornaftast v\xc3\xb5i s\xc3\xbcnteesitakse monomeeridest._NEWLINE_Keemilist reaktsiooni, milles monomeer konverteeritakse madala pol\xc3\xbcmerisatsiooniastmega produktiks, nimetatakse oligomerisatsiooniks. Oligomerisatsiooniprotsessides, kui see realiseerub liitumismehhanismi ehk ahela kasvu (chain growth) j\xc3\xa4rgi, esineb v\xc3\xa4hemalt kolm (v\xc3\xb5i neli) staadiumi analoogselt pol\xc3\xbcmerisatsioonireaktsioonidele: initsieerimine, reaktsiooniahela kasv ja ahela l\xc3\xb5petamine v\xc3\xb5i \xc3\xbclekanne. Bi- (v\xc3\xb5i multi-)funktsionaalsete monomeeride korral, kui realiseerub kondensatsiooni mehhanism, siis toimub astmeline ahela kasv (step-growth) kogu protsessi jooksul._NEWLINE_Madalamad oligomeerid v\xc3\xb5ivad tekkida kergesti pol\xc3\xbcmeriseeruvatest monomeeridest (st\xc3\xbcreen, isopreen, vin\xc3\xbc\xc3\xbcleetrid jt) s\xc3\xa4ilitamisel, kui ei ole lisatud inhibiitorit._NEWLINE_Oligosahhariidideks loetakse selliseid, millele saab omistada kindla keemilise struktuuri. N\xc3\xa4iteks \xce\xb1-, \xce\xb2- ja \xce\xb3-ts\xc3\xbcklodekstriinid. Biokeemias kasutatakse m\xc3\xb5istet oligomeer nukleiinhapete fragmentide kohta, nagu DNA ja RNA, v\xc3\xb5i valgukomplekside korral, mis koosnevad v\xc3\xa4hemalt kahest osast.'